รัฐบาลไทย-ข่าวทำเนียบรัฐบาล-รมว.ศธ.ลงพื้นที่ ครม.สัญจร ที่พิษณุโลก
วันอังคารที่ 18 กันยายน 2561
รมว.ศธ.ลงพื้นที่ ครม.สัญจร ที่พิษณุโลก
นพ.ธีร​ะ​เกียรติ​ เจริญเศรษฐศิลป์​ รัฐมนตรีว่าการกระทรวงศึกษาธิการ ลงพื้นที่ติดตามผลการดําเนินงานตามโครงการ/นโยบายสําคัญของกระทรวงศึกษาธิการ และตรวจเยี่ยมสถานศึกษาในจังหวัดพิษณุโลก
จังหวัดพิษณุโลก - นพ.ธีร​ะ​เกียรติ​ เจริญเศรษฐศิลป์​ รัฐมนตรีว่าการกระทรวงศึกษาธิการ ลงพื้นที่ติดตามผลการดําเนินงานตามโครงการ/นโยบายสําคัญของกระทรวงศึกษาธิการ และตรวจเยี่ยมสถานศึกษาในจังหวัดพิษณุโลก ก่อนการประชุมคณะรัฐมนตรีอย่างเป็นทางการนอกสถานที่ ครั้งที่ 7/2561 เมื่อวันศุกร์ที่ 14 กันยายน​ 2561 ณ โรงเรียนสะพานที่ 3 และโรงเรียนจุฬาภรณราชวิทยาลัย พิษณุโลก อําเภอเมืองพิษณุโลก
ติดตาม "English for All" เป็นครั้งที่ 2 ที่โรงเรียนสะพานที่ 3
รมว.ศึกษาธิการ กล่าวว่า การตรวจเยี่ยมโรงเรียนแห่งนี้ เพื่อติดตามผลการดําเนินงานโครงการ English for All ซึ่งเป็นโครงการที่ดีสําหรับการสอนภาษาอังกฤษให้กับเด็กในครอบครัวที่มีฐานะยากจน ให้ได้มีโอกาสพัฒนาภาษาอังกฤษเช่นเดียวกับเด็กในเมือง ถือเป็นการดําเนินงานตามยุทธศาสตร์ชาติในเรื่องของการลดความเหลื่อมล้ําทางการศึกษา ซึ่งต่อเนื่องจากการตรวจเยี่ยมโรงเรียนแห่งนี้เมื่อช่วงเดือนมกราคมที่ผ่านมา
จากนั้นกระทรวงศึกษาธิการได้ขยายผลโครงการไปยังโรงเรียนอื่นอีก 4 แห่ง ที่มีลักษณะคล้ายกับโรงเรียนนี้ และเป็นโรงเรียนที่มีความพร้อมด้านบุคลากร ผลปรากฏว่านักเรียนมีทักษะภาษาอังกฤษที่ดีขึ้นอย่างเห็นได้ชัด โดยเฉพาะในระดับอนุบาลที่มีระดับพัฒนาการเปลี่ยนแปลงไปอย่างมาก สื่อสารภาษาอังกฤษได้มากขึ้น อีกทั้งผลการเรียนวิชาอื่นก็ดีขึ้นด้วยเช่นกัน ส่วนครูก็กล้าที่จะพูดภาษาอังกฤษมากขึ้น รวมทั้งปรับเปลี่ยนวิธีการสอนเป็น Active Learning นอกจากนี้ นักเรียนสามารถนําสิ่งที่ได้เรียนไปบอกกล่าวกับพ่อแม่ผู้ปกครอง ทําให้ผู้ปกครองมีความสุขที่ได้เห็นบุตรหลานมีความสุขกับการเรียน จึงยินดีส่งบุตรหลานมาเข้าเรียนเพื่อให้ได้ฝึกฝนภาษาอังกฤษตามโครงการ English for All "สิ่งเหล่านี้คือปัจจัยที่ทําให้โครงการนี้ประสบผลสําเร็จ"
การได้เห็นรอยยิ้มของผู้ปกครองที่เกิดจากความภูมิใจที่บุตรหลานได้เรียนภาษาอังกฤษ แสดงให้เห็นถึงผลกระทบในเชิงบวกของโครงการที่มีต่อคนในชุมชน จึงยืนยันว่าจะผลักดัน "โครงการ" ให้เป็น "นโยบาย" และขยายผลไปยังโรงเรียนอีกกว่า 70 แห่งทั่วประเทศ ที่สําคัญจะให้ความสําคัญกับการคัดเลือกครูชาวต่างชาติที่จะเข้ามาสอนด้วย
นางดลนภา ท้วมยัง ผู้อํานวยการโรงเรียนสะพานที่ 3 กล่าวว่า "English for All คือ โครงการที่ส่งเสริมการเรียนการสอนภาษาอังกฤษให้กับนักเรียนตั้งแต่ระดับชั้นอนุบาล โดยมีชาวต่างชาติเป็นผู้สอนร่วมกับครูชาวไทย ผ่านกิจกรรมต่าง ๆ และนําเทคนิคการสอน Boot Camp มาผสมผสาน" เพื่อสอนให้เด็กสามารถโต้ตอบภาษาอังกฤษได้อย่างเป็นธรรมชาติ ซึ่งผลการดําเนินโครงการทําให้โรงเรียนสะพานที่ 3 มีผลการสอบ O-NET เป็นอันดับที่ 1 ของจังหวัดพิษณุโลก อีกทั้งผู้ปกครองมีความเชื่อมั่นในการจัดการศึกษาของโรงเรียน และส่งบุตรหลานเข้ามาเรียนเพิ่มมากขึ้น ตลอดจนได้รับเลือกให้เป็นโรงเรียนตัวอย่าง English for All ในภาคเหนือ
นพ.วรงค์ เดชกิจวิกรม ผู้บริหารโครงการ English for All กล่าวว่า โครงการ English for All ถือเป็นการเปิดโอกาสของลูกหลานผู้ปกครองที่มีฐานะยากจน ได้เรียนภาษาอังกฤษตั้งแต่ระดับอนุบาล โดยที่ไม่ต้องเข้าไปเรียนในเมืองและเสียค่าใช้จ่ายจํานวนมาก การขยายผลโครงการ English for All จึงเป็นเรื่องที่สําคัญ และควรส่งเสริมให้สถานศึกษาในระดับมัธยมศึกษาเตรียมความพร้อมปรับระบบการเรียนการสอนให้รองรับเด็กในโครงการด้วย เพื่อให้เด็กต่อยอดทักษะด้านภาษาได้ โดยคาดหวังว่าในอนาคตอีก 20 ปี เด็กไทยจะพูดได้อย่างน้อย 2 ภาษา
มอบนโยบายสําคัญที่ลดภาระครูและสถานศึกษา "ประกันคุณภาพ-จัดจ้างธุรการภารโรง" และจิตอาสาลดขยะ ที่โรงเรียนจุฬาภรณราชวิทยาลัย พิษณุโลก
จากนั้น รมว.ศึกษาธิการ และคณะ ได้เดินทางต่อไปยังโรงเรียนจุฬาภรณราชวิทยาลัย พิษณุโลก โดยได้มอบนโยบายด้านต่าง ๆ ดังนี้
1) การประกันคุณภาพการศึกษาแนวใหม่ เพื่อสร้างความรู้ความเข้าใจในแนวปฏิบัติ เกี่ยวกับระบบ หลักเกณฑ์ และวิธีการประกันคุณภาพการศึกษา ตามกฎกระทรวงการประกันคุณภาพการศึกษา พ.ศ.2561 โดยสรุปดังนี้
การประกันคุณภาพการศึกษาแนวใหม่ เป็นการสร้างระบบความเชื่อมโยง 3 องค์ประกอบหลัก คือ สํานักงานรับรองมาตรฐานและประเมินคุณภาพการศึกษา (สมศ.) ต้นสังกัดของสถานศึกษา และสถานศึกษา ซึ่งจะส่งผลดีต่อสถานศึกษา คือ 1) สถานศึกษาไม่ต้องส่งตัวชี้วัดอีกต่อไป 2) สถานศึกษาแต่ละแห่งต้องสร้างมาตรฐานคุณภาพการศึกษาของตนเอง 3) สถานศึกษาสามารถวางแนวทางพัฒนาและยกระดับการพัฒนาได้เอง
การประเมินคุณภาพรอบนี้ ได้กําหนดกฎกติกาใหม่ เพื่อกํากับทิศทางการประเมินคุณภาพการศึกษาที่ทุกฝ่ายต้องยอมรับ และถือว่าได้ผ่านกระบวนการคิดและกลั่นกรองอย่างรอบคอบมาแล้วในการยกร่าง 4 ปี โดยสถานศึกษาต้องตอบคําถาม 3 ข้อให้ได้ คือ 1) มาตรฐานการศึกษาของสถานศึกษาอยู่ระดับใด 2. หลักฐานสนับสนุนผลการประเมินที่สามารถแสดงการยืนยันข้อมูล 3) แผนการพัฒนาสถานศึกษาเพื่อนําไปสู่การพัฒนาคุณภาพในขั้นที่ดีขึ้นมีแผนดําเนินการอย่างไร”
2) เตรียม 3 พันล้าน จัดจ้างธุรการ-ภารโรง เพื่อลดภาระครู เริ่มตุลาคมนี้ รมว.ศึกษาธิการ กล่าวว่า จากที่เคยได้ประกาศเมื่อเดือนที่ผ่านมาว่า ตั้งแต่วันที่ 1 ตุลาคม 2561 เป็นต้นไป ครูไม่ต้องทํางานธุรการ โดย สพฐ.ได้เตรียมงบประมาณไว้กว่า 3 พันล้านบาท ซึ่งไม่ได้เป็นการของบประมาณเพิ่ม แต่เป็นงานบริหารจัดการงบประมาณที่มีอยู่ โดยนายบุญรักษ์ ยอดเพชร เลขาธิการ กพฐ. และนายการุณ สกุลประดิษฐ์ ปลัดกระทรวงศึกษาธิการ ได้ยืนยันแล้วว่าจะดําเนินการตามนโยบายลดภาระครู โดยจัดจ้างเจ้าหน้าที่ธุรการและนักการภารโรงเข้ามาเติมเต็มในระบบให้สมบูรณ์
นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน กล่าวถึงงบประมาณที่เตรียมไว้สําหรับจัดจ้างเจ้าหน้าที่ธุรการและนักการภารโรงประมาณ 3 พันล้านบาท ว่าจะนํามาจากงบนโยบายซึ่งได้มีการเตรียมการไว้เรียบร้อยแล้ว ยืนยันว่า 1 ตุลาคม 2561 นี้ครูจะได้ทําหน้าที่ครูอย่างเข้มข้น ทั้งภารกิจก่อนสอน ระหว่างสอน และหลังการสอน
ส่วนงานอื่น ๆ ที่ไม่ใช่งานสอนจะเป็นภาระของผู้อํานวยการสถานศึกษา และเขตพื้นที่การศึกษา ในส่วนของงานพัสดุที่ต้องดําเนินการจัดซื้อจัดจ้าง หากเป็นโรงเรียนขนาดเล็กให้เป็นหน้าที่ของเขตพื้นที่การศึกษาดําเนินการ โดยจะทําเป็นรูปแบบการเสนอราคาด้วยวิธีประกวดราคาอิเล็กทรอนิกส์ (e-Bidding) ส่วนโรงเรียนขนาดใหญ่หากมีความพร้อมก็สามารถดําเนินการได้เองตามความเหมาะสม
3) สร้างจิตอาสาลดขยะ ใช้น้อย-ใช้ซ้ํา-ใช้ใหม่ รมว.ศึกษาธิการ กล่าวว่า ที่ผ่านมา พล.อ.ประยุทธ์ จันทร์โอชา นายกรัฐมนตรี ได้ออกมาพูดถึงเรื่องขยะอยู่บ่อย ๆ โดยสถิติการทิ้งขยะอยู่ที่ 1.4 กิโลกรัม/คน/วัน ขณะที่ตัวเลขการทิ้งขยะรวมทั้งประเทศมีจํานวน 27 ล้านตัน/เดือน แบ่งเป็นขยะประเภทพลาสติกถึงร้อยละ 20 ซึ่งถุงพลาสติก 1 ใบจะใช้เวลาย่อยสลาย 450 ปี ดังนั้นเราจึงควรร่วมกันคิดว่าจะทําอย่างไรอย่างจริงจังเพื่อให้ปริมาณขยะลดลง
ดังนั้น กระทรวงศึกษาธิการจึงขอความร่วมมือสถานศึกษาทั่วประเทศ ช่วยกันสร้างจิตอาสาให้เด็กสอนผู้ใหญ่ โดยรณรงค์ 3 ใช้ ได้แก่ ใช้น้อย (Reduce) ใช้ซ้ํา (Reuse) และใช้ใหม่ (Recycle) โดยเน้นหลักการให้ปฏิบัติง่าย ทําให้เด็กสามารถช่วยพ่อแม่ลดปริมาณขยะและปฏิบัติในชีวิตประจําวันได้จริง
โอกาสนี้ รมว.ศึกษาธิการ ได้เยี่ยมชมนิทรรศการจากโรงเรียนต่าง ๆ เช่น
• โรงเรียนเฉลิมขวัญสตรี อําเภอเมืองพิษณุโลก จังหวัดพิษณุโลก นําเสนอโครงการ “พัฒนาครูรูปแบบครบวงจร” โดยให้ครูเข้ารับการอบรมพัฒนาตนเองตามความสนใจและความต้องการ แล้วจึงต่อยอดความรู้จากการพัฒนาสู่ห้องเรียน
• โรงเรียนบ้านหินประกาย อําเภอวังทอง จังหวัดพิษณุโลก นําเสนอ “ชุมชนแห่งการเรียนรู้ทางวิชาชีพ (Professional Learning community : PLC)” โดยได้นํานวัตกรรมการสอนวิชาภาษาไทยของมหาวิทยาลัยนเรศวรมาปรับใช้และนํามาขยายผลกับครูด้วยกัน ส่งผลสามารถนําไปพัฒนานักเรียนได้อย่างเต็มประสิทธิภาพ
• โรงเรียนไทรย้อยพิทยาคม อําเภอเนินมะปราง จังหวัดพิษณุโลก นําเสนอโครงการ “Boot Camp SESAO19” โดยส่งครูภาษาอังกฤษเข้ารับการอบรมและนําประสบการณ์มาใช้ในการจัดการเรียนการสอนในห้องเรียน ซึ่งพฤติกรรมการสอนของครูเปลี่ยนไปอย่างเห็นได้ชัด ครูใช้ภาษาอังกฤษในห้องเรียนเพิ่มมากขึ้น มีการใช้เทคนิควิธีการที่หลากหลาย ใช้สื่อและเกมที่มีความน่าสนใจ ส่งผลให้นักเรียนเกิดความสนุกสนานขณะเรียนวิชาภาษาอังกฤษ นักเรียนส่วนใหญ่สามารถโต้ตอบเป็นภาษาอังกฤษได้ นอกจากนี้ยังได้จัดกิจกรรม English Market เพื่อฝึกการใช้ภาษาในชีวิตประจําวัน โดยให้นักเรียนผลิตสินค้ามาขายและมีการพูดคุยสื่อสารด้วยภาษาอังกฤษตลอดงาน
• โรงเรียนบ้านพร้าว อําเภอนครไทย จังหวัดพิษณุโลก เสนอ “ระบบงานประกันคุณภาพภายในสถานศึกษา” โดยมาตรฐานของสถานศึกษาอยู่ในระดับดี มีการนําเสนอข้อมูลการประเมินคุณภาพอย่างเป็นรูปธรรม ทั้งด้านกระบวนการบริหารจัดการ ด้านคุณภาพผู้เรียน และด้านกระบวนการจัดการเรียนการสอนที่เน้นผู้เรียนเป็นสําคัญ ตลอดจนมีการวางแนวทางการพัฒนาเพื่อให้ได้มาตรฐานที่สูงขึ้น
• โรงเรียนบ้านท่าไม้งาม อําเภอบางระกํา จังหวัดพิษณุโลก เสนอโครงการลดภาระครู “คืนครูสู่ห้องเรียน” โดยมีการส่งเสริมให้ครูจัดการเรียนการสอนโดยใช้การศึกษาทางไกลผ่านดาวเทียม (New DLTV) นําระบบเทคโนโลยีสารสนเทศมาช่วยในการบริหารงาน จัดหาวิทยากรท้องถิ่น, ปราชญ์ชาวบ้าน, ตํารวจและพระมาช่วยสนับสนุนการจัดการ ตลอดจนผู้บริหารและเจ้าหน้าที่ธุรการดําเนินงานในหน้าที่สนับสนุนงานธุรการอื่น ๆ ที่เกี่ยวข้องเพื่อให้การดําเนินของงานของโรงเรียนรวดเร็ว
• โรงเรียนบ้านน้ําตาก และโรงเรียนภูขัดรวมไทยพัฒนา อําเภอนครไทย จังหวัดพิษณุโลก เสนอโครงการ “Internet โรงเรียน ใช้การเรียนการสอนครบทุกห้องเรียน” โดยโรงเรียนได้นํา 4G Router มาใช้ในโรงเรียน ส่งผลให้ครูและนักเรียนได้มีโอกาสใช้อินเตอร์เน็ตในการจัดการเรียนการสอน การสืบค้นข้อมูลต่าง ๆ รวมถึงการเตรียมความพร้อมในการจัดการเรียนการสอน ลดจํานวนเอกสารงานธุรการในชั้นเรียนให้เหลือเท่าที่จําเป็น สามารถทํางานได้อย่างสะดวกรวดเร็ว เกิดประสิทธิภาพ และทันเวลา
• โรงเรียนบ้านคลองน้ําเย็น อําเภอบางระกํา จังหวัดพิษณุโลก เสนอโครงการ “อาหารกลางวันคุณภาพแบบมีส่วนร่วมอย่างยั่งยืน” มีการดําเนินงานร่วมกับผู้ปกครองและเครือข่ายในพื้นที่ ส่งผลให้โรงเรียนได้รับการสนับสนุนในด้านต่าง ๆ ไม่ว่าจะเป็นอุปกรณ์ก่อสร้าง เพื่อนํามาสร้างอาคารเรียน สร้างเล้าไก่ไข่ โรงปุ๋ย โรงเห็ด ธนาคารขยะ นอกจากนี้ยังมีการส่งเสริมให้นักเรียนปลูกพืชผักสวนครัว เพาะเห็ดนางฟ้า เลี้ยงไข่ไก่ เพื่อนําผลผลิตมาทําเป็นอาหารกลางวัน ตลอดจนนําผลผลิตที่เหลือไปขายเพื่อเป็นรายได้หมุนเวียนกลับมาใช้ในโครงการอาหารกลางวันต่อไป
• โรงเรียนวิทยาศาสตร์จุฬาภรณราชวิทยาลัย พิษณุโลก นําเสนอเกี่ยวกับระบบการศึกษาโคเซน (KOSEN) ซึ่งปีนี้โรงเรียนวิทยาศาสตร์จุฬาภรณราชวิทยาลัย พิษณุโลก มีนักเรียนที่สอบเข้าเรียนโคเซนได้จํานวน 3 คน ซึ่ง รมว.ศึกษาธิการขอให้โรงเรียนช่วยประชาสัมพันธ์ให้กับนักเรียนที่จะมาสอบเข้า เพื่อเป็นข้อมูลและส่งเสริมให้เด็กที่มีศักยภาพ หรือมีความสนใจเข้าสู่ระบบการศึกษาโคเซนต่อไป
จากนั้น รมว.ศึกษาธิการ ได้มอบงบประมาณให้แก่โรงเรียนต่าง ๆ เพื่อปรับปรุงระบบไฟฟ้า คือ โรงเรียนวัดจอมทอง โรงเรียนบ้านหนองหัวยาง โรงเรียนบ้านเสวยซุง โรงเรียนวัดวังเป็ด โรงเรียนสะพานที่ 3 โรงเรียนบ้านตอเรือ โรงเรียนบ้านหนองงา โรงเรียนบ้านวังนกแอ่น โรงเรียนบ้านสะเดา และโรงเรียนชุมชน 3 บ้านเนินกุ่ม (ประชานุกูล) และมอบงบประมาณซ่อมแซมบ้านพักครู ให้แก่โรงเรียนบ้านปลักแรด โรงเรียนท่าไม้งาม โรงเรียนบ้านทุ่งยาว โรงเรียนวัดพันชาลี และโรงเรียนบ้านใหม่สามัคคี
การตรวจเยี่ยมในครั้งนี้ มีคณะผู้บริหารจากส่วนกลางและในพื้นที่เข้าร่วม เช่น นายการุณ สกุลประดิษฐ์ ปลัดกระทรวงศึกษาธิการ, นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน, นายสุเทพ ชิตยวงษ์ เลขาธิการคณะกรรมการการอาชีวศึกษา, นายประเสริฐ บุญเรือง รองปลัดกระทรวงศึกษาธิการ, นายชัยยศ อิ่มสุวรรณ์ รองเลขาธิการสภาการศึกษา, นายพิธาน พื้นทอง ศึกษาธิการภาค 17, นายไพบูลย์ ณะบุตรจอม รองผู้ว่าราชการจังหวัดพิษณุโลก, นายพงษ์ชัย ไทยวรรณศรี ผู้อํานวยการสํานักงานเขตพื้นที่การศึกษาประถมศึกษาพิษณุโลก เขต 1, ผู้บริหารสถานศึกษา, นพ.วรงค์ เดชกิจวิกรม ผู้บริหารโครงการ English for All, นายกรณ์ จาติกวณิช ผู้อํานวยการโครงการ English for All ฯลฯ
Written by อรพรรณ ฤทธิ์มั่น, ปารัชญ์ ไชยเวช
Photo Credit ยุทธพงศ์ เลือกกลั่นดี, ธนภัทร จันทร์ห้างหว้า (Video)
Rewriter นวรัตน์ รามสูต
Editor บัลลังก์ โรหิตเสถียร